Windies wen in toetskrieket se terugkeer | Netwerk24
Deur Altus Momberg 12 Julie 2020 20:30
Die Windie-kolwer Jermaine Blackwood moker Sondag een van sy 12 grenshoue in sy 95 lopies teen Engeland. Foto: Getty Images
Die besoekers het die tuisspan Sondag vir 314 in sy tweede beurt uitgeboul om hulself die taak te stel om 200 vir die oorwinning aan te teken.
Dié berg het soos berg Everest gelyk toe die Windies in die 12de beurt op 27/3 gesteier het. Die berg was eintlik hoër as wat dié telling uitgewys het aangesien die aanvangskolwer John Campbell die veld met 'n beseerde voet verlaat het. Die Windies was in effek 27/4.
Die groot held was die middelordekolwer Jermaine Blackwood wat 'n skitterende 95 (154 balle, 12x4) aangeteken het. Hy het vennootskappe van 63 om die vierde paaltjie saam met Roston Chase (37)
Die Engelse blitsbouler Jofra Archer vier Sondag die paaltjie van die Windie Roston Chase op die laaste dag van die eerste toets in Southampton. Foto: AP
en 68 om die vyfde paaltjie saam met Shane Dowrich gesmee.
Die Windies het steeds bloed gesweet teen 'n uitstekende boulvertoning deur Engeland. Die blits Jofra Archer (3/45) se vertoning was uit die boonste rakke. Op 'n ander dag kon dié boorling van Barbados met só 'n puik vertoning sewe paaltjies laat kantel het.
Die nederlaag sal egter nie die baadjiedraers in Engeland pla nie.
Hulle sal net te bly wees dat die toets sonder enige sigbare probleme verloop het. Dit was die eerste toets sedert die Covid-19-pandemie internasionale krieket tot 'n halt geroep het.
Ja, daar was nie toeskouers nie, maar dit was 'n aangrypende toets, met die uitslag wat in die laaste uur van die vyfde dag bepaal is.